**Kuninkaan hologrammi** (*A Hologram for the King*) on Tom Tykwerin ohjaama kansainvälinen yhteistuotantoelokuva vuodelta 2016. Ohjaaja on sovittanut käsikirjoituksen Dave Eggersin romaanista.

Juoni
-----

Draamakomediassa Tom Hanks esittää ikääntynyttä liikemiestä Alan Claytä. Elokuvan alussa Alan esittelee tilanteensa fantasiatyylisessä kohtauksessa, laulaen Talking Heads -yhtyeen kappaletta "Once in a Lifetime": avioero tuli, omaisuus meni ja hänen pitäisi tehdä rahaa pystyäkseen maksamaan tyttärensä college-opinnot. Mies lähetetään Saudi-Arabiaan myymään maan kuninkaalle uutta hologrammitekniikkaan perustuvaa it-ratkaisua, mutta perillä hän joutuu turhautumaan hitaaseen päätöksentekokulttuuriin ja lupausten pettämiseen. Hän ei pääse tapaamaan juuri ketään sovituista yhteyshenkilöistä, kuninkaasta puhumattakaan. Hänen paikallisia kontaktejaan ovat autonkuljettaja, Alabamassa opiskellut Yussuf (Alexander Black) ja naislääkäri Zahra (Sarita Choudhury), joka leikkaa häneltä kasvaimen. Lopulta tuotteen esittely kuninkaalle onnistuu, mutta vaikuttaa siltä että kauppa on jo ennalta sovittu tehtäväksi kiinalaisten kanssa. Hoitokäyntien myötä Alan ja itsekin juuri eronnut Zahra rakastuvat ja Alan päättää jäädä maahan työskentelemään kiinteistönvälittäjänä kustantaakseen tyttärensä opinnot.

Rooleissa
---------

|  |  |  |
| --- | --- | --- |
|  Tom Hanks  | … |  Alan Clay
  |
|  Alexander Black  | … |  Yousef
  |
|  Sarita Choudhury  | … |  Zahra
  |
|  David Menkin  | … |  Brad
  |
|  Tom Skerritt  | … |  Ron
  |
|  Ben Whishaw  | … |  Dave
  |
|  Tracey Fairaway  | … |  Kit, Alanin tytär
  |
|  Sidse Babett Knudsen  | … |  Hanne
  |

Tuotanto
--------

Elokuvan tarina tapahtuu Saudi-Arabiassa, mutta valtaosin se on kuvattu Marokossa ja Saksassa keväällä 2014.

Vastaanotto
-----------

|  |  |  |
| --- | --- | --- |
| Film-O-Holic.comEmmi Koivumäki | 2/5 tähteä |  |
| *Helsingin Sanomat*Leena Virtanen | 4/5 tähteä |  |
|

Film-O-Holic.com-elokuvasivustolla Emmi Koivumäki kirjoittaa elokuvan tutkivan omalla kevyellä tyylillään ajatuksia kulttuurirajat ylittävästä yhteisöllisyydestä. "Tykwer yrittää nostaa Alanin rutiineista koostuvat päivät samanlaisiksi yhteiskunnallisen vallan koneistoiksi kuin tarkat säännöt, joita isäntämaassa tulee noudattaa. Tätä ajatusta ohjaaja ei kuitenkaan pysty viemään loppuun asti. Kyseessä ei ole pelkkä välityö, sillä kunnianhimoa *Kuninkaan hologrammilla* tuntuu olevan. Syvälliseksi sukellukseksi elokuvaa ei voi kuitenkaan sanoa." Koivumäki antaa elokuvalle kaksi tähteä, *Helsingin Sanomien* Leena Virtanen neljä. Virtasen mielestä *Kuninkaan hologrammi* on hauska ja inhimillinen draamakomedia, joka ottaa haltuun suuria kysymyksiä hillityin elokuvaelein: "Tykwer asettaa ihmeellisen tarinan palasia kauniiseen järjestykseen ja yhdistää globaalin ja banaalin mittakaavan toisiinsa vaivattomasti."

Lähteet
-------

1. ↑  Kay, Jeremy: Hologram shoot underway in Morocco *Screen Daily*.  6.3.2014. Viitattu 20.2.2022.
2. ↑  Koivumäki, Emmi: Kuninkaan hologrammi *Film-O-Holic*.  27.5.2016. Viitattu 20.2.2022.
3. ↑  Virtanen, Leena: Supliikki myyntimies sinnittelee aavikolla.  *Helsingin Sanomat*, 27.5.2016. Artikkelin verkkoversio (maksullinen). Viitattu 20.2.2022.